Baranyi Ferenc

*Öregapám*

Kalapos volt szegény öreg. Naponta  
négy-öt kalappal lendített a sorsán,  
s – ha adni-venni falvak összegyűltek –  
árulta őket nagy vásári ponyván.

Néhány kalap - s a lányát férjhez adta.  
Sok-sok kalap - s cserép került a házra.  
S mikor már fedett fővel járt a környék:  
öregapám a lét nyűgét lerázta.

Csöndes szerszámait hidegre tette,  
hanyatt feküdt és ránccal körbesáncolt  
szemébe húzta utolsó kalapját.  
Meghalt. Csak addig élt, amíg muszáj volt. *(1959)*

Jóna Dávid

*Dédapám*

*Baranyi Ferenc Öregapám című versére*

Hajadonfővel sétált, ezüstnyelű bottal,

kimérten, mint akitől elvenni nem lehet,

csemege boltja volt ekkor az öregnek,

amit elvett később az államgépezet.

Üdvözlésképpen, ha ismerős jött szembe…

- kalapja nem volt, azt nem emelhette -

megállt, s komótosan bevárta őket,

majd katonásan biccentett helyette.

A promenádon karöltve a dámák,

a galambok rebbennek a téren,

a múlt szépségeiben mindent megtalálok,

mint a borbély a borotvát saját műhelyében.

*(2021)*

*A Könyvhétre jelenik meg a Kossuth kiadónál Baranyi Ferenccel egy közös kötetünk, ahol 44 kul-versére 44 versválaszt írtam. Ebből adnék egy párost mutatóba. – Jóna Dávid*